b'\n_START_ARTICLE_\nKirroosi\n_START_PARAGRAPH_\nKirroosi on parantumaton maksavaurio, pitk\xc3\xa4lle edennyt maksan fibroosi, joka johtuu yleens\xc3\xa4 liiallisesta alkoholin k\xc3\xa4yt\xc3\xb6st\xc3\xa4 tai hepatiitista. Vaikka kirroosi on parantumaton, sen etenemist\xc3\xa4 voidaan alkuvaiheessa hidastaa tai se voidaan pys\xc3\xa4ytt\xc3\xa4\xc3\xa4 kokonaan. Joskus kirroosi vaatii maksansiirtoa. Sairaus on alkuvaiheessa oireeton (poikkeuksena humaltuneen kellert\xc3\xa4v\xc3\xa4t silm\xc3\xa4t) ja aiheuttaa my\xc3\xb6hemmin kroonista v\xc3\xa4symyst\xc3\xa4 ja loppuvaiheessaan ihon keltaisuutta. Maksansiirto on vanhemmille kirroosipotilaille (yli 65-vuotiaat) riskialtis, ja siksi sit\xc3\xa4 ei yleens\xc3\xa4 tehd\xc3\xa4 julkisen sairaanhoidon piiriss\xc3\xa4. Yksityissairaaloissa se on kallis ja pitk\xc3\xa4\xc3\xa4 jonotusaikaa edellytt\xc3\xa4v\xc3\xa4 toimenpide. Kirroosi on kulttuurisyist\xc3\xa4 ensisijaisesti miesten tauti. Naiset n\xc3\xa4ytt\xc3\xa4v\xc3\xa4t kuitenkin olevan kirroosille miehi\xc3\xa4 alttiimpia. Ik\xc3\xa4 ja ylipaino ovat tautia pahentavia riskitekij\xc3\xb6it\xc3\xa4. Kirroosiin kuolee Suomessa vuosittain yli 500 ihmist\xc3\xa4.\n_START_SECTION_\nSyntytavat\n_START_PARAGRAPH_\nKirroosissa maksasoluja tuhoutuu ja tilalle kasvaa sidekudosta. Lopulta maksa kovettuu ja kutistuu. Maksa-arvot voivat olla kirroosissa normaalitkin, mutta ovat usein koholla._NEWLINE_Maksasairauksia aiheuttaa Suomessa merkitt\xc3\xa4vimmin alkoholi; jopa noin 90 prosenttia kirrooseista on alkoholiper\xc3\xa4isi\xc3\xa4 eli ilmenee osana alkoholimaksasairautta. My\xc3\xb6s rasvainen ruokavalio ja ylipaino voivat johtaa kirroosiin; on todettu, ett\xc3\xa4 my\xc3\xb6s alkoholink\xc3\xa4yt\xc3\xb6st\xc3\xa4 riippumaton rasvamaksa voi johtaa jopa kirroosiasteelle. Se onkin t\xc3\xa4rkein kryptogeenisen (tuntemattoman alkuper\xc3\xa4n) kirroosin aiheuttaja. Alkoholink\xc3\xa4yt\xc3\xb6st\xc3\xa4 riippumaton rasvamaksa itsess\xc3\xa4\xc3\xa4n johtaa melko harvoin kirroosiin, mutta siihen joskus kuuluvassa tulehdusreaktiossa (engl. non-alcoholic steatohepatitis, NASH) riski on jo huomattavan kasvanut. Afrikassa ja Aasiassa hepatiitti B:n aiheuttama kirroosi on tavanomainen. My\xc3\xb6s hepatiitti C aiheuttaa kirroosia. Sen sijaan hepatiitti A ei sit\xc3\xa4 aiheuta._NEWLINE_Vaikka alkoholi on kirroosin keskeinen aiheuttaja, v\xc3\xa4lttyy kyseiselt\xc3\xa4 sairaudelta enemmist\xc3\xb6 alkoholisteista ja alkoholin suurkuluttajista. Vain 10\xe2\x80\x9320 prosenttia suurkuluttajista saa kirroosin yleens\xc3\xa4 vuosikymmenen tai pitemp\xc3\xa4\xc3\xa4n juotuaan. Kahvinjuonti n\xc3\xa4ytt\xc3\xa4\xc3\xa4 alentavan sairastumisriski\xc3\xa4. Laajan tutkimuksen mukaan kuppi kahvia p\xc3\xa4iv\xc3\xa4ss\xc3\xa4 alentaa sairastumisvaaraa 20 prosenttia ja nelj\xc3\xa4 kupillista 80 prosenttia. Teenjuonnilla ei tutkimuksessa havaittu vastaavaa vaikutusta. Kahvinjuontikin vaikuttaa tutkimuksen mukaan alentavasti vain alkoholin aiheuttaman kirroosin riskiin._NEWLINE_Kirroosia aiheuttavat my\xc3\xb6s primaarinen biliaarinen kirroosi ja primaarinen sklerosoiva kolangiitti. Primaarisessa biliaarisessa kirroosissa maksan sappiteiss\xc3\xa4 on pitk\xc3\xa4aikainen tulehdus, joka v\xc3\xa4hitellen vuosien kuluessa vaurioittaa sappitiehyit\xc3\xa4. Tila etenee hitaasti, ja sen loppuvaihe on maksakirroosi. Sairaus on harvinainen. Primaarinen sklerosoiva kolangiitti on krooninen tulehduksellinen sappitiesairaus. Se aiheuttaa maksan sis\xc3\xa4isten ja ulkoisten sappiteiden ahtaumia. Pitk\xc3\xa4lle edenneess\xc3\xa4 sairaudessa sappinesteen virtaus estyy, ja maksaan kehittyy kirroosi._NEWLINE_Kun kirroosi on edennyt pitk\xc3\xa4lle, yleisen\xc3\xa4 komplikaationa esiintyy nesteen kertymisen vatsaonteloon. T\xc3\xa4t\xc3\xa4 nimitet\xc3\xa4\xc3\xa4n askitesiksi. Maksan kirroottisuus aiheuttaa my\xc3\xb6s turvotuksia ja vuototaipumusta. Maksan eritt\xc3\xa4in huono toiminta voi olla vahingollista my\xc3\xb6s aivoille; potilaalle saattaa kehitty\xc3\xa4 hepaattinen enkefalopatia, maksaper\xc3\xa4inen aivosairaus, joka pahimmillaan merkitsee maksakoomaa ja johtaa kuolemaan. Usein kirroosi vaikuttaa my\xc3\xb6s munuaisten toimintaan; potilaalle voi kehitty\xc3\xa4 hepatorenaalinen oireyhtym\xc3\xa4.     _NEWLINE_Hepatopulmonaarinen oireyhtym\xc3\xa4 on harvinainen, vuonna 1977 kyseisen nimen saanut komplikaatio._NEWLINE_Maksan kirroottisuus lis\xc3\xa4\xc3\xa4 maksasy\xc3\xb6v\xc3\xa4n riski\xc3\xa4. Arviolta viisi prosenttia kirroosipotilaista saa sen._NEWLINE_Vuonna 2009 Biological & Pharmaceutical Bulletin -lehdess\xc3\xa4 julkaistu tutkimus osoitti, ett\xc3\xa4 berberiini est\xc3\xa4\xc3\xa4 maksafibroosin syntymist\xc3\xa4 rotissa sek\xc3\xa4 in vitro -kokeissa. Tutkimus ei kuitenkaan ota kantaa siihen, vaikuttaako berberiini ihmiselimist\xc3\xb6ss\xc3\xa4 samoin, eik\xc3\xa4 sen hy\xc3\xb6dyllisyydest\xc3\xa4 maksafibroosin ehk\xc3\xa4isyyn ihmisill\xc3\xa4 ole todisteita.\n_START_SECTION_\nKirroosi el\xc3\xa4imill\xc3\xa4\n_START_PARAGRAPH_\nKirroosia esiintyy eri syist\xc3\xa4 my\xc3\xb6s el\xc3\xa4imill\xc3\xa4, kuten koirilla.'